ໃນວັນຕອນຄໍ່າວັນທີ 9 ມິຖຸນາ 2017 ທີ່ຜ່ານມາ, ສູນວັດທະນະທຳຈີນປະຈຳ ສປປ ລາວ ໄດ້ຈັດງານສະແດງສິລະປະຂອງແຂວງ ສິບສອງພັນນາໃນຫົວຂໍ້: “ການສຶບທອດການປະດິດຄິດສ້າງໃໝ່ ມໍລະດົກວັດທະນະທຳທີ່ບໍ່ມີຕົວຕົນ” ທີ່ຫ້ອງປະຊຸມສະໂມສອນ ມະຫາວິທະຍາໄລແຫ່ງຊາດ, ໂດຍການເຂົ້າຮ່ວມຂອງທ່ານ ນາງ ແສງແກ້ວ (Moxiao ling) ຕາງໜ້າສະຖານທູດຈີນ ປະຈຳ ສປປ ລາວ, ພ້ອມດ້ວຍທ່ານຫົວໜ້າຫ້ອງການ, ຮອງຫົວໜ້າຫ້ອງການ, ຮອງຜູ້ອຳນວຍການສະຖາບັນຂົງຈື, ພະນັກງານຄູ-ອາຈານ ແລະນັກສຶກສາ ຈາກພາກວິຊາພາສາຈີນ ຄະນະອັກສອນສາດ ມະຫາວິທະຍາໄລແຫ່ງຊາດ ເຂົ້າຮ່ວມ.
ໃນການສະແດງສິລະປະຄັ້ງນີ້ມີທັງໝົດ 12 ລາຍການ ເຊິ່ງໄດ້ນັກສະແດງຈາກ ຄະນະ ສິລະປະກິ່ງ ແຂວງສິບສອງພັນມາ ມາສະແດງ ແລະຖ່າຍທອດສິລະປະໃນຄັ້ງນີ້, ເຊິ່ງການສະແດງແຕ່ລະລາຍການແມ່ນໄດ້ສະແດງໃຫ້ເຫັນວິຖີຊີວິດການເປັນຢູ່ຂອງປະຊາຊົນໃນເຂດ ສິບສອງພັນທີ່ມີວິຖີ ຊີວິດຕິດພັນກັບທຳມະຊາດ, ພ້ອມທັງສະແດງໃຫ້ເຫັນວັດທະນະທຳ-ຮີດຄອງປະເພນີຂອງແຕ່ລະຊົນເຜົ່າໃນເຂດນັ້ນໂດຍຜ່ານບົດຟ້ອນ ແລະບົດເພງໄດ້ຢ່າງມ່ວນຊື່ນ ແລະອອນຊອນ.